**Сабақтың тақырыбы: Ас мол болсын. Есімдік. В1. 35 сабақ.**



**Мәтінмен танысыңыз:**

Ұлттық асханамыз қазақ халқының тұрмыс-тіршілігінің айнымас бөлігі болып қана қоймай, көшпелі мәдениет пен қазақи қонақжайлылықтың керемет көрінісі болып табылады.

Қазақ дастарханындағы әрбір тағамның өз тарихы, орны мен уақыты бар..

Қазақ тұрмысында қонақ түскен үйдің дастарханы әрдайым мол, берекелі болуы керек. Бұл – Ұлы Даланың жазылмаған заңы. “Қонақ алдымен қабағыңа қарайды, содан кейін табағыңа қарайды”- деген халық нақылы да бар. Үй иесі ауқатты болмаса да, қонақ келгенде, оған деген құрмет пен ілтипаттың белгісі ретінде қорадағы ең ірі қой сойылып, тәтті-дәмдінің барлығы мейманның алдына қойылған. Ұлттық дәстүрімізде тағамның даярлануы мен қонаққа ұсынылуы да өзіндік ережелерге бағынады. Ең сыйлы қонақтың алдына, көбінесе асқа бата беретін көпті көрген ақсақалдар мен қадірлі қарияларға, қазақ қойдың басын тартады. Бас тартылған адам әуелі бастың оң жақ езуіндегі жұмсақ еттен өзі дәм татып, қалғанын белгілі бір реттілікті сақтай отырып, жиылған қонақтарға бөліп береді.

Мұндай реттілік қонақтарға ас беру кезінде де қатаң сақталады. Алдымен жеңіл тіскебасарлар, кейін күрделі тағамдар ұсынылады. Өз кезегінде, бұл астың жақсы қорытылуы мен сіңімділігін арттырады.

**Қазақ асханасындағы ең танымал ет тағамдары:**

* Қуырдақ – ұсақтап туралған жаңа сойылған малдың етінен қуырылып жасалатын өте дәмді тағам. Мойын және төстік етпен бірге оған өкпе-бауыр, жүрек, құйрық май қосылады.
* Қазы. Тұздалған жылқы етінен дайындалған үй шұжығы. Жақсылап тазаланған ішекке тұз-бұрышы қосылған, аздаған майы бар жылқының қабырға еті нығыздалып салынады. Піскен қазыны ыстық күйде ұсынған дұрыс. Дегенмен, суық күйінде де ол керемет тіскебасар саналады.
* Шұжық. Қазыдан жіңішкерек, жылқы немесе сиыр етінен жасалған үй шұжығы.
* Қазақша ет (Бесбармақ). Қазақстанда да, шет елдерде де өз жанкүйерлерін тапқан бірден бір ұлттық тағамымыз. Оның құпиясы жақсы піскен ет (кей кезде әр түрлі сұрыпты), дәмді жайма нан, нәрлі сорпа және пияз бен дәмдеуіштер қосылған тұздықтың ерекше үйлесімінде.

**Тапсырма**

Өзіңіз ұнататын қазақтың тағамын қалай дайындайсыз? Рецептімен бөлісіңіз.

**Бүгінгі сабақтың грамматикалық тақырыбы-есімдік**

Есімдік есім сөздердің: **зат есім, сын есім, сан есімнің** орнына қолданылып, соларды **нұсқап, меңзеп, сілтеп** көрсетеді. Есімдіктер **орынбасар сөздер** деп те аталады.

Есімдіктер **мағынасына** қарай **жеті** топқа бөлінеді: 1) **жіктеу** есімдігі**;** 2) **сілтеу** есімдігі; 3) **сұрау** есімдігі; 4) **өздік** есімдігі; 5) **жалпылау** есімдігі; 6) **болымсыздық** есімдігі; 7) **белгісіздік** есімдігі.

 1. **Жіктеу** есімдігі заттық ұғыммен байланысты қолданылады. Олар: **мен, сен, сіз, біз (біздер), сендер, сіздер, олар.** Жіктеу есімдіктері үш жақта, жекеше және көпше түрде қолданылады.

 2. **Сілтеу** есімдігі **нұсқау, мегзеу, көрсету** мағыналарын білдіретін **бұл, сол, ол, осы, осынау, сонау, анау, ана, мына, әне, міне, мынау** деген сөздер.

3. **Сұрау** есімдігіне **жауап алу** мақсатымен қойылған **сұрау мәнді** сөздер жатады. Олар: **кім? не? қандай? қай? қанша? неше? нешеу? нешінші? қайда? қайдан? қалай? қашан? қайдағы?** т.б.

4. **Өздік** есімдігіне **әр тұлғада түрленіп қолданылатын *өз*** деген **бір ғана сөз** жатады**.** **Өз** есімдігі түрленіп **тәуелденіп:** сенің ***өзің;* көптеліп:** ***өздері;*** **септеліп**: ***өзімнің*** түрінде қолданылады.

5. **Жалпылау** есімдігіне **жалпылау, жинақтау** мағынасын білдіретін **бәрі, барлық, бар, барша, бүкіл, күллі, бүтін, түгел, тегіс** деген сөздер жатады.

 6. **Болымсыздық** есімдігіне **ештеңе, ештеме, ешкім, ешбір, ешқашан,** **ешқандай, ешқайдан, ешқайда, дәнеңе, дәнеме** деген **болымсыздық** мағынаны білдіретін сөздер жатады.

 7.Болымсыздық есімдіктері ***еш*** сөзімен **бір, кім, қашан, қайдан, қандай** деген есімдіктердің **бірігуі** арқылы жасалып, **бірге** жазылады: ***ешбір,*** ***ешқашан, ешқандай, ешкім,*** т.б. Ал **еш** сөзі басқа сөздермен (зат есімдермен) тіркесіп келгенде, **бөлек** жазылады: ***еш адам, еш оқиға, еш кітапта, еш жерде, еш уақытта, еш мүмкіндік, еш ата-ана,*** т.б.